Iċ-Ċermen tal-Korporazzjoni tax-Xogħol u t-Taħriġ (ETC), Clyde Caruana, qal li mill-introduzzjoni tal-iskema tac-‘child care centres’ bla ħlas, f’ħames xhur żdiedu b’1,000 l-ommijiet li qed jieħdu lil uliedhom ta’ età żgħira f”child care centre’. Minnhom, 700 jaħdmu, bi kwart minnhom daħlu fid-dinja tax-xogħol għall-ewwel darba. Fl-inawgurazzjoni ta’ ‘child care centre’ ġdid fil-Gżira, is-Sur Caruana qal li llum hemm 3,300 tifel u tifla jattendu ‘child care centre’. Minnhom, ‘il fuq minn 2,700 omm qed jieħdu dan is-servizz bla ħlas billi jaħdmu jew qegħdin jistudjaw. Din is-sena biss, l-iskema tac-‘child care centre’ b’xejn se tiswa lill-gvern aktar minn €4 miljun. Il-Ministru tal-Finanzi Edward Scicluna qal li b’din l-iskema l-gvern qed ineħħi l-piż finanzjarju li kien ikollhom l-ommijiet li biex joħorġu jaħdmu riedu jieħdu lil uliedhom f’wieħed minn dawn iċ-ċentri. Qal li l-ispiża biex omm tibgħat tifel jew tifla f’dawn iċ-ċentri titla’ għal madwar €10,000 fi tliet snin. Il-Ministru għall-Edukazzjoni u x-Xogħol, Evarist Bartolo, qal li bil-Qawsalla Smart Kids Child Care Centre telgħu għal 72 iċ-ċentri li qed joffru servizzi b’xejn għall-ommijiet: 13 tal-gvern, ħamsa ta’ entitajiet privati kif ukoll 54 bi sħubija bejn il-gvern u l-privat. Is-Sur Bartolo qal li dan iċ-ċentru hu eżempju ta’ kif it-trabi u t-tfal minn kulturi differenti jitħalltu u jgħixu flimkien minn età bikrija. Iċ-ċentri ta’ kura għat-tfal iħaddmu madwar 350 persuna.